Stampa t-test tal-qari ... It-Tnax-il Ħadd taż-Żmien ta' Matul is-Sena Il-Mulej ħeles lill-imsejken minn id il-ħżiena. Ġer 20, 10-13 Qari mill-Ktieb tal-Profeta Ġeremija F'dak iż-żmien, Ġeremija qal: Ma nismax ħlief taqsis il-kotra; biża' madwari kollu! "Ixluh! Ħa nixluh!". Jgħajtu saħansitra ħbiebi kollha, ifittxu l-qerda tiegħi: "Għandu mnejn jitqarraq u negħlbuh; ta' kollox nitħallsu minnu!". Il-Mulej miegħi bħal raġel qalbieni, għalhekk dawk li jagħmlu għalija jogħtru, ma jagħmlu xejn, jitħawdu bis-sħiħ, għax ħsiebhom ma jseħħx; għajb għalihom li ma jintesa qatt. Int, Mulej tal-eżerċti, li ġġarrab il-ġust, li tara l-ġewwieni u l-qalb, ħallini nara l-vendetta tiegħek kontrihom, għax f'idejk ħallejt il-kawża tiegħi. Għannu lill-Mulej, faħħru lill-Mulej, għaliex ħajjet l-imsejken ħelisha minn id il-ħżiena. Il-Kelma tal-Mulej R/. Irroddu ħajr lil Alla R/. (14ċ): Fil-kobor ta' tjubitek weġibni, O Alla Minħabba fik qiegħed nilqa' t-tmaqdir, u l-mistħija tiksili wiċċi. Sirt barrani għal ħuti, ulied ommi ma jagħrfunix. Għax il-ħeġġa għal darek fnietni, it-tagħjir ta' min jgħajjar lilek waqa' fuqi. R/. Imma jien lilek nitlob, Mulej; meta jogħġbok, o Alla, weġibni, fil-kobor ta' tjubitek u skond il-wegħda tas-salvazzjoni tiegħek. Weġibni, Mulej, għax mill-aħjar tjubitek; dur lejja fil-kobor tal-ħniena tiegħek. R/. Hekk jaraw l-imsejkna u jifirħu; u tagħmlu l-qalb, intom li tfittxu lil Alla. Għax jisma' l-fqajrin il-Mulej, ma jistmellx l-imjassrin tiegħu. Ifaħħruh is-sema u l-art, l-ibħra u kull ma jitħarrek fihom. R/. Id-don mhuwiex bħall-ħtija. Qari mill-ittra ta' San Pawl Appostlu lir-Rumani Ħuti, kien permezz ta' bniedem wieħed li fid-dinja daħal id-dnub, u permezz tad-dnub il-mewt, u hekk il-mewt laħqet il-bnedmin kollha, għax kollha dinbu. Kienet għadha ma waslitx il-Liġi, id-dnub kien ġa fid-dinja: imma d-dnub ma kienx magħdud, ladarba Liġi ma kienx hemm. Madankollu l-mewt saltnet ukoll minn Adam sa Mosè, mqar fuq dawk li ma waqgħux fid-dnub li fih kien waqa' Adam, li kien xbieha ta' dak li kellu jiġi. Imma d-don mhuwiex bħall-ħtija. Għax jekk permezz ta' ħtija waħda mietet il-kotra, aktar u aktar issa l-grazzja ta' Alla u d-don mogħti bil-grazzja ta' bniedem wieħed li hu Ġesù Kristu, xterdu bil-bosta fuq il-kotra. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Ġw 15, 26b.27a L-Ispirtu tal-verità jixhed għalija, jgħid il-Mulej; EVANĠELJU Tibżgħux minn dawk li joqtlu lill-ġisem. Qari mill-Evanġelju skond San Mattew F'dak iż-żmien, Ġesù qal lill-Appostli tiegħu: "La tibżgħux millbnedmin. Għax xejn ma hu mgħotti li ma jinkixifx, u xejn ma hu moħbi li ma jsirx magħruf. Dak li jien ngħidilkom fid-dlam għiduh fid-dawl, u dak li ngħidilkom f'widnejkom xandruh minn fuq il-bjut. U tibżgħux minn dawk li joqtlu l-ġisem bla ma jistgħu joqtlu r-ruħ; imma aktar ibżgħu minn dak li jista' jeqred kemm ir-ruħ u kemm il-ġisem flinfern. Żewġ għasafar tal-bejt mhux b'ħabba jinbiegħu? U b'danakollu anqas wieħed minnhom ma jaqa' fl-art mingħajr ir-rieda ta' missierkom. Intom imbagħad sax-xagħar ta' raskom kollu hu magħdud. Mela xejn la tibżgħu; intom aqwa minn ħafna għasafar tal-bejt. Kull min jistqarr quddiem il-bnedmin li hu miegħi, jien ukoll nistqarr li jiena miegħu quddiem Missieri li hu fis-smewwiet. Iżda min jiċħad lili quddiem il-bnedmin, jien ukoll niċħad lilu quddiem Missieri li hu fis-smewwiet". Il-Kelma tal-Mulej R/. Tifħir lilek Kristu
Qari tal-Quddies tat-Tnax-il Ħadd ta' matul is-Sena "A"